
המבקשים

                     - נ ג ד - 

                      שרות בתי הסוהר – מדינת ישראל
                      ע"י פרקליטות מחוז מרכז                                                       המשיב   
             
  
            עתירה דחופה מאוד

מוגשת בזאת עתירה דחופה לאפשר לעותר לצאת לחופשה ו/או "ביקור בית מאובטח" מחוץ לכותלי בית הכלא, לרגל "ברית המילה" של הבן שצפוי להיוולד לעותר, אי"ה, בערך ביום יב' חשון התשס"ח (22.10.07), ולחילופין, ורק לחילופין ולמען הזהירות בלבד, להורות על קיום הברית מילה בתוך הכלא בנוכחות בני משפחת המבקש.

כבוד בית המשפט מתבקש לזמן את הצדדים לדיון דחוף בבקשה, נוכח העובדה שעתירה זו מוגשת ביום ג' חשון התשס"ח, ותאריך הלידה המשוער הוא ביום יב' חשון התשס"ח, וייתכן והילד יוולד עוד קודם לתאריך המשוער.

עניינה של עתירה זו הנה שלוש שאלות חוקתיות עקרוניות:

1. האם יש להפלות את המבקש בהיותו רוצחו ראש הממשלה, יצחק רבין המנוח, מכל יתר הרוצחים והאסירים הביטחוניים היחודיים הנתונים במשמורת המשיב  שמקבלים חופשות מאובטחות לרגל בריתו מילה וכיוצ"ב אירועים מיוחדים?

2. האם יש למשיב סמכות  להוסיף על עונשים שנגזרו על המבקש על ידי כבוד בית המשפט באמצעות מניעה של תנאים סוציאליים?

3. האם ניתן לשלול ולפגוע בזכויות יסוד של אסיר, בטענה שחייבים להגן עליו מפני אחרים, להגן על הציבור ובטענה שההגנה על זכויות היסוד קשה ויקרה (בכסף) היא?

ואלה נימוקי הבקשה:

1. המבקש שפוט למאסר עולם בגין רציחתו של ראש הממשלה המנוח, יצחק רבין.
2. טרם נקצב עונשו של המבקש, משום שהכנסת חוקקה חוק, בעצם במיוחד בשבילו, חוק הנקרה חוק שחרור על תנאי ממאסר התשס"א (2001), המונע מוועדת השחרורים להמליץ לנשיא על קציבת עונשו של המבקש.
3. ואמנם, המבקש כבר יושב במאסר זה כ-12 שנים.
4. עד לשנים האחרונות, אסיר עולם שטרם נקצב עונשו, יכל לצאת לסבב חופשות, ובתנאי שריצה כבר 7 שנות מאסר.
5. תת-גונדר יצחק גבאי, קצין מודיעין ראשי של שרות בתי הסוהר (כתוארו אז), העיד ביום 26.11.02 בבשא 4855/02 בביהמ"ש המחוזי בבאר-שבע כך:
בעמוד 3 ש' 4: "אני קצין המודיעין הראש של שירות בתי הסוהר".

בעמוד 4 ש' 14-15: "האסיר מתנהג יפה מאוד בכלא, הוא מנומס ושקט          
                                 ואין לנו  בעיות איתו. האסיר מקיים את אסירותו 
                                 בצורה טובה".

6. ואולם, המשיב דאג "לסדר בעיה זו" והתקין תקנה חדשה, גם זו במיוחד עבור המבקש, כך שלא יכול עוד אסיר עולם שטרם קצבו את עונשו לצאת לחופשה בטרם ריצה 15 שנות מאסר!
7. המשיב עשה במשך 12 השנים האחרונות כל דבר שביכולתו כדי לפגוע במבקש לרבות:
1. התנגד להעברתו לכלא איילון (עע"א 2673/01).

2. התנגד לביקור אצל אחותו הדס לפני חתונתה (עע"א 2076/01).
3. התנגד לביקורים מאת לריסה טרימבובלר ובעלה דאז בנימין וויניקוב, ואלינור בן עמי (2077/01).
4. התנגד להפרייה מלאכותית עם אשתו (בג"ץ 2245/06).
5. התנגד להתייחדות עם אשתו (רע"ב 5614/04).
8. למרות כל התנגדויות המשיב, היום המבקש נשוי לד"ר לריסה טרימבובלר, דוקטור לפילוסופיה ומרצה באוניברסיטה הפתוחה וממתין, אי"ה, להולדת בנו בכורו בשעה טובה ומוצלחת ביום יב' חשון התשס"ח.
9. המבקש הגיש למשיב בקשה כתובה בכתב ידו, לפני שבועיים, ובקש לצאת לחופשה מיוחדת ומאובטחת כדי לחגוג את "ברית המילה" הצפוי בשעה טובה, לבן שיוולד לזוג עמיר, בערך ביום יב' חשון התשס"ח. 
10. רק לחילופין בקש המבקש שיאופשר לו לחגוג עם בני משפחתו בתוך הכלא.
11. אך, בשבוע האחרון, לפני שבת פרשת נח, הגיע מפקד של המשיב לתא של המבקש והודיע שהמשיב מסרב ליציאתו אל מחוץ לכותלי הכלא, וגם לא בטוח שיסכים לערוך את "ברית המילה" בתוך בית הכלא.
12. על כן מוגשת עתירה זו.
החוק

13. כתוב בשולחן ערוך, יורה דעה חלק ד' סימן רסא', הלכה א':
"מצות עשה לאב למול את בנו וגדולה מצוה זו משאר מצות עשה".

והרמ"א מוסיף בסימן רסא': "ואין מלין בנו של אדם שלא מדעתו...ואין  
                                                   האשה חייבת למול את בנה".

14. נמצאינו למדים שזו מצווה החלה על האב, ולא על האשה, וחובה עליו לעשות זאת בעצמו ולא לבצע את המצוה עבורו בניגוד לדעתו.
15. פקודת שירות בתי הסוהר 12.05.02 "הוצאת אסיר באבטחה אל מחוץ לבית הסוהר" קובעת בפרק א', סעיף 1, 
"במקרים חריגים מטעמים אנושיים ניתן להוציא אסיר לרבות עצור שאינו יוצא לחופשות בתנאי אבטחה אל מחוץ לבית הסוהר".

16. סעיף ד'2(ה) קובע:
             "בהתקיים אחד מן הארועים המפורטים להלן מוסמך מפקד גוש או סגנו 

               לאשר הוצאת אסיר באבטחה:

                ה) ביקור לרגל הולדת בנו או בתו של האסיר...

17. סעיף 3 (א) קובע:
"במסגרת שיקול הדעת אם לאשר הוצאה באבטחה יש לתת את הדעת לכל הנושאים הבאים:

א) אופן תיפקודו של האסיר".

כפי שיפורט להלן, המבקש הוא אסיר למופת.

18. סעיף 4 קובע:
"הוצאת אסיר לאחד מן האירועים המפורטים בסעיף 2א'-ז' אינה בגדר חובה אלה הינה בגדר טובת הנאה. למרות זאת מתוך התחשבות באסיר ובמשפחתו ייעשה מאמץ להוציא האסיר באבטחה...
19. סעיף 7 מלמדינו שיציאה מאובטחת תקויים גם ל"אסיר בעל סיכון גבוה במיוחד ואסיר שסומן במערכת צוה"ר כמחייב התראה כגון: אסירים בתנאי הפרדה ארציים..."
18. גם פקנ"צ 04/04, סעיף 1-3, 7-8, ופרק ח' סעיף 1א', קובעים שניתן להוציא  

      אסיר עולם, שלא קצבו את עונשו, לחופשה מיוחדת לרגל "ברית מילה" של 
      בנו.
20. אמנם היציאה לחופשה, מיוחדת או רגילה הינה "טובת הנאה", אך כבר נפסק ע"י כבוד השופט אליקים רובינשטיין בביהמ"ש העליון, ברע"ב 5376/07 בענין גיורא אדינאייב נ' שרות בתי הסוהר:
           (3) בטרם סיום אציין כי באת כוח המשיב חוזרת על האמירה, שאמנם יש לה סימוכין מכבר, כי החופשה היא "פריבילגיה בלבד". לא מכבר נזדמן לי לציין (רע"ב 5325/07 קדוש נ' שירות בתי הסוהר (טרם פורסם)), כי "גם אם במובן משפטי החופשות הן פריבילגיה, הניתנת על סמך שקלולים של גורמים שונים, עדיין הן מעין 'דרך המלך' לאסיר על פי ציפיות של אדם העומד באמות המידה לכך"; וזאת בגדרי תקוה ואופק לעתיד. ראוי לזכור זאת. מובן, כי כל מקרה נבחן לגופו, כשהרשויות משקללות את המכלול ומחליטות. 
19.  נבקש להבהיר שלא מבוצעים "ברית מילה" בתוככי הכלא.    
        אמנם בוצעו חתונות בודדות בכלא, וזאת משום שלהוציא     
        אסיר באבטחה לאולם שמחות זה דבר יותר בעייתי, ואולם 
        ברית מילה זה מצווה שניתן לקיימה בבית פרטי או בבית 
        כנסת קטן ואין צורך באולם שמחות, ולכן הנוהג שהשתרש 
        במשך השנים אצל המשיב, הוא תמיד להוציא את האסיר, 
        גם המסוכן ביותר (כפי שנפרט להלן) לקיים את מצות ברית 
        המילה מחוץ לכותלי בית הכלא! 

20. כבר נפסק בעניינו של המבקש שהוא לא היה חבר בארגון טרור:
"אמנם העותר לא היה חבר בארגון עויין ולכן נתקיים לגביו התנאי בסעיף א3(א), ואולם בסעיף 3 נקבע כי ניתן להמנע מהטלת מגבלות בכל הנוגע לקשר עם החוץ אם נתקיימו שני תנאים מצטברים. התנאי השני הוא שנתנה חוות דעת שב"כ לפיה אין נשקפת סכנה לביטחון המדינה כתוצאה מאי הטלת מגבלות כאמור".

(כבוד השופטת חני סלוטקי בעע"א 2077/01, עמיר יגאל נ' מדינת ישראל – שב"ס, בעמ' 15, פסקה 7, ש' 21-24).
21. ואולם ביום 8.11.01, חווה דעתו שרות הביטחון הכללי (השב"כ) בענין עתירתו של אחיו של המבקש, חגי עמיר, שבקש לצאת לחופשה מיוחדת כדי להיות נוכח בחתונת אחותו, והסכים לבקשה בתנאי שניתן יהיה למנוע מגע עם פעילי ימין קיצוני:
"על כן עמדתינו בנוגע לאפשרויות שהוצעו לעיל תלויה באפשרות שב"ס למנוע מגע עם פעילי ימין קיצוני כנ"ל. אם ניתן בחופשות אלו למנוע מגע עם פעילי ימין קיצוני, שירות בטחון כללי לא יתנגד ליציאתו לחופשות במתווים הנ"ל.

עותק המכתב רצ"ב כנספח א'.
22. המבקש כבר הודיע בעבר, וחוזר ומודיע, שהוא איננו תומך   
      בפעילות בלתי חוקית ואלימה נגד ערבים ויהודים.
23. כדי להתגבר על העלאת טענה אפשרית על קיום מגע עם פעילי ימין קיצוני, יציע המבקש להעביר 6 אפשרויות שונות לעריכת הברית לבדיקת המשיב, כאשר ביום הברית יבחר המבקש באיזה מקום סודי לקיים את "ברית המילה" ושם הוא ייערך בסודיות ללא שיוכלו פעילי ימין קיצוני כלשהם להגיע לשם.
24. מתן אפשרויות סודיות שונות למשיב הוא מנהג מקובל בשרות בתי הסוהר, לאסירים מסוכנים, שהמשיב אינו מוכן שגורמים בחוץ יידעו לאיזה בית הוא יוצא לחופשה.
25. המבקש יטען, שהמשיב מפלה אותו לרעה מול מספר גדול של אסירים רוצחים וביטחוניים "ייחודיים" אחרים, כגון עמי פופר (7 מאסרי עולם + 20 שנה), יורם שקולניק (מאסר עולם), האחים קהלני (12 שנות מאסר) ואחרים, שאף הם רצחו מסיבות אידיאולוגיות דומות, ושכולם יצאו ויוצאים בליווי לחתונות, טבילה במקוה, בר מצוות, בת מצוות, בריתות, הלוויות וכיוצ"ב.
26. המבקש יציין את מקרהו של הרב עוזי משולם, אשר הוגדר ע"י כל רשויות הביטחון כאסיר מסוכן מאוד, ובכל זאת יצא בליווי שב"ס להלוויית עורך דינו שמחה זיו ז"ל (אפילו לא קרוב משפחה!). לצורך כך המשיב נקט בכל האמצעים הדרושים, כולל הצבת כוחות מתאימים ואף העלאת מסוק לאוויר. 
27. המבקש יטען כי עמי פופר, שנשפט ליותר שנות מאסר מכל אסיר ישראלי אחר (7  מאסרי עולם + 20 שנה), ישב באותו התא בו ישב המבקש, הוגדר 

            באותן ההגדרות בהן הוגדר המבקש, ובשל כך אף הושאר בבידוד בטענה 

            שאסירים אחרים עלולים לפגוע בו, ובכל זאת הוצא בליווי 4 פעמים עוד 
            בטרם נקצב עונשו ל- 40 שנה. 

            היציאות של עמי פופר כללו:
a. יציאה לטבול במקוה ברמלה לפני חתונתו,

b. יציאה ללויה של סבו,
c. יציאה לברית מילה של בנו באולם שמחות בבני-ברק,
d. יציאה לביקור בית לאחר ברית של אחיינו.
בכל פעם שעמי פופר יצא, ידע המשיב להיערך בהתאם, למרות חששותיו 
מפני סכנות לביטחונו האישי, וכן סכנות לשלום הציבור ולביטחון המדינה מפני תומכיו.
28. המבקש ישאל האם דמם של 7 הערבים שרצח עמי פופר אדום פחות מזה של יצחק רבין המנוח? האם זוהי הסיבה שעמי פופר זכאי ליציאות רבות בליווי בשעה שהמבקש מנוע מכך? או שמא סירוב המשיב נעוץ בדעת הקהל הישראלית שסולדת במיוחד מהמבקש אך כבר אדישה לעמי פופר ולאסירים הביטחוניים והרוצחים האחרים?
29. המבקש יבקש למנות רשימה מצומצמת של אסירים מסוכנים ורוצחים שיוצאים בליווי לאירועים משפחתיים. הרשימה כוללת את:
a. עמי פופר (7 מאסרי עולם),

b. יורם שקולניק – רוצח, קיבל מאסר עולם (יצא לברית מילה של בנו).
c. הרב עוזי משולם
d. איתן קהלני
e. יהוידע קהלני – נסיון לרצח (יצא להלווית אחיו)
f. זאב וולף – רוצח (יצא לבר מצוה של אחיו, לבת מצוה של אחותו, לברית של האחיין)
g. דוד שרביט – ירה בערבי (יצא בליווי לקבר סבו, עוד בטרם נכנס לסבב חופשות, ע"ש 2168/95).
h. נחמיה משבאום –  רוצח (יצא לקבר של סבתו עוד בטרם נכנס לסבב חופשות, ע"ש 2169/95).
i. ליאור לוי (מאסר עולם)
j. שוקי עמר (מאסר עולם)
k. מחלוף בן חיים (שני מאסרי עולם)
l. מוריס אזוואלוס (שני מאסרי עולם)
m. רמי מזרחי (מאסר עולם).
n. דניאל מוראלי – מאסר עולם (יצא לאזכרה של אחיו, ולביקור אמו החולה, בטרם נכנס לסבב חופשות).
o. יואב שבי – ירה בקב"ט כלא ניצן, קיבל 16 שנים (יצא ליום השנה של אביו, ולחתונת אחיו, בטרם נכנס לסבב חופשות).
             רצ"ב עותקים נכונים של 3 תצהירים של זאב וולף, יורם שקולניק, ויהוידע 
             קהלני, שהוגשו לכבוד השופטת סלוטקי ביום ח' שבט התשס"א (1.2.01) 
            בעע"א 2077/01 וזאת כחלק בלתי נפרד מבקשה זו, ומסומנים באות ב', ג',    
             ד', בהתאמה.
             למשיב אין כל הסבר חוקי לעובדות המפורטות בתצהירים ולאפליה 
             שהוא נוקט נגד המבקש.

החובה להגן על זכויות יסוד, גם שזה עולה כסף
30. על החובה להגן על הציבור מפני אנשים המסכנים אותו ובכך פוגעים בזכויות יסוד של אזרחים, כבר נפסק ע"י כבוד בית המשפט העליון פסק בענין ההפגנות בכביש בר-אילן בירושלים, שחלה על המשטרה חובה להגן על האזרח, וזכותו להפגין, למרות שהדבר מסכן את חיי האזרח ועולה כסף רב למדינה. כך נפסק בבג"ץ 4712/96 בענין סיעת מר"צ נ' מפקד מחוז ירושלים:
"אוכל להוסיף לכך, שקבלת הטיעון, על פיו אין ביכולת המשטרה להגן על מפגינים או הולכים בתהלוכה באחת מדרכיה הראשיות של העיר ירושלים, קשה היא. קבלת טיעון כזה כמוה כהכרה בכך שאין ביכולת המשטרה לשמור על הסדר ולהבטיח את שלום הציבור במקום הפתוח לשימוש כלל תושביה במרכזה של עיר. כנגד קריאת תגר כזו על שלטון החוק, על המשטרה לגייס את מירב מאמציה על מנת להבטיח את קיום שלטון החוק ועמו את קיום התהלוכה. כניעה למאיימים באלימות מצביעה על חולשה, ומעודדת איומים ואלימות נוספים, עד כי קשה לצפות באיזה שלב ובאלו נסיבות אלה יפסקו".

31. אין חולק שהמבקש אינו קורא לאלימות, אלא טענת המשיב הוא שישנם שדוגלים באלימות בשמו של המבקש או כלפיו. במצב דברים זה על המשיב "לגייס את מירב מאמציה להבטיח את קיום שלטון החוק" ואת זכויות היסוד של המבקש.
32. המבקש מודע לכך שלא פשוט יהיה למשיב להגן על זכויות היסוד שלהם ולהוציאו בליווי, אך כאלה הם זכויות היסוד שיש צורך לעגנם בחוק יסוד מיוחד, כיוון שאינם מובנים מאליהם, וכך קבעה כבוד השופטת דליה דורנר:
"לזכות יסוד, מעצם מהותה, יש מחיר חברתי. מקום שבו למימושו של אינטרס אין כל מחיר אין משמעות לעיגונו בזכות, ולא כל שכן בזכות יסוד חוקתית…במשטרינו הדמוקרטי, שבו מוכרת חרות הפרט כזכות יסוד, מוותרת החברה על מקצת מן ההגנה האפשרית על שלום הציבור" (דנ"פ 2316/95 בענין מ"י נ' גנימאת).
33. יתרה מכך, כבוד בית המשפט אף מכיר ביציאותיהם בליווי לאירועים, של אסירים השפוטים למאסר עולם, עוד בטרם קצבו את עונשם, ועד בטרם נכנסו לסבב חופשות, וזאת בע"ש 2168-9/95 בענין של נחמיה משבאום שהורשע ברצח ערבים בשוק הקצבים, וכן בע"ש 2306/96 בענין של יורם שקולניק שהורשע ברצח של מחבל ערבי כפוט. ההחלטה בענין משבאום רצ"ב כחלק בלתי נפרד מבקשה זו והוא מסומן באות ה'.
34. המבקשים יטענו, שהמשיב איפשר לעמי פופר, המרצה שבע מאסרי עולם, ואין סיבה שיהיו לו פחות  תומכים אידיאולוגיים משל המבקשים, אליבא דלשיטת המשיב, לצאת לברית מילה באולם שמחות הומה אדם בבני ברק.
35. כבוד בית המשפט העליון קבע בבג"ץ 1920/00 שיורם שקולניק הוא כל כך מסוכן, עד שיש לבטל את ניכוי השליש ממאסרו שניתן ע"י ועדת השחרורים, אך בכל זאת הוא הוצא ע"י המשיב לברית מילה באולם שמחות בשומרון עם מאות אנשים חמושים.
36. לא זו אף זו, אלא שהמדינה כבר הוציאה פעם אחת את המבקש פעם אחת מתוככי הכלא, וזאת כדי לבצע שחזור הרצח של יצחק רבין המנוח, לפני מצלמות הטלוויזיה, ללא חשש לביטחון הציבור, ובאמצע ככר העיר תל-אביב, וזוהי ראיה חותכת שכאשר המדינה רוצה היא יכולה להוציא את המבקש מתאו.
37. המבקש יטען שהמשיב איננו יכול להסביר את ההפליה שהוא מגלה כלפיו לעומת היחס שהוא נותן לכל האסירים הביטחוניים הייחודיים האחרים, אלא כתוצאה של הדעה הציבורית השלילית מאוד כלפיו שיוצרת לחץ פוליטי על המשיב ועל השר הממונה עליו "לנקום" במשיב להצר את צעדיו, ולמנוע ממנו כל צלם אנוש כגון חגיגת ברית מילה. עצם העובדה שהמבקש "יחגוג" את הולדת בנו ו"יחגוג" ברית מילה, היא כ"עצם בגרונו של המשיב". אך כבוד בית המשפט העליון כבר קבע בעניינו של המבקש, שיש להמנע מפעולות "נקם" כאלה נגד המבקש. וכך קבעה כבוד השופטת איילה פרוקציה בבג"ץ 2245/06 ח"כ נטע דבורין נ' שרות בתי הסוהר:
רגשות ההוקעה של הציבור את יגאל עמיר על הפשע הנתעב שביצע, הם, כשלעצמם, מובנים וטבעיים, אך הם אינם ממין הענין, ואינם רלבנטיים להגבלת זכותו של האסיר להולדה על דרך הפרייה מלאכותית. הם אינם ל"תכלית ראויה" הנדרשת כתנאי הכרחי לפגיעה בזכות אדם.
 
           אין חולק כי עבירת הרצח שעמיר ביצע ואשר בגינה נדון למאסר עולם, ראויה להוקעתו של הציבור, ותירשם בדברי ימיה של המדינה כאחת העבירות הנוראות שבוצעו על אדמתה מאז ועד עולם. אולם עוצמת חומרתה של העבירה שנעברה, על כל השלכותיה, מצאה את ביטוייה המלא והקונקלוסיבי בענישה הפלילית שנגזרה על עמיר. שיקולי הענישה הנשקלים במסגרת הליך גזר הדין, מצויים בתחומיה של הרשות השיפוטית ובתחומה בלבד, ועם הטלת העונש נתמצתה ענישתו של העבריין. אין זה בגדר סמכותו של שירות בתי הסוהר לענוש את האסיר מעבר לענישה שנגזרה עליו בגזר הדין על דרך צמצום זכויות האדם הנתונות לו גם בהיותו אסיר. טעמים של הוקעת שפלות מעשי העבירה שביצע אינם מספקים היתר לכך. תחושות סלידתו של הציבור מעבריין שנטל חיי אדם ורצח את מנהיגה של המדינה, גם הן אין בכוחן להשפיע, כשלעצמן, על היקף זכויות האדם הנתונות לו בכלא, ועל אופי ההגבלות המותרות לגביהן. מושכלות יסוד של מוסר הציבורי, ותחושת נקם המפעמת בחלק מן הציבור כלפי אסיר זה או אחר, אינם בגדר שיקול רלבנטי או תכלית ראויה למנוע ממנו את מימוש זכות האדם להורות הנתונה לו, כל עוד אין במימוש זה משום פגיעה מערכתית משמעותית בסדרי בית הסוהר, או פגיעה רלבנטית אחרת באינטרס ציבורי רב משקל המצדיק את צמצומה. זכות האדם שמורה גם לאסיר שהורשע בנוראה שבעבירות, וגם ככל שמתעצמת תחושת הסלידה ממעשיו, אין היא יכולה להוות נימוק ענייני להצרת זכויותיו. ההיצמדות לבחינה הדווקנית של תחום הפגיעה המותר בזכות האדם על פי יסודות פסקת ההגבלה היא הנותנת ערובה לכך שההגנה על הזכות לא תידרדר לשטח הפקר; היא המבטיחה, במיוחד במקרים קשים כזה שלפנינו, כי העקרונות החוקתיים יישמרו. מאחר ששיקולי מוסר ציבורי, רגשות הציבור ובמיוחד ההוקעה העמוקה שרוב הציבור רוחש ליגאל עמיר על מעשהו אינם רלבנטיים להגבלת זכותו להולדה וככאלה אינם לתכלית ראויה, ממילא אין בהם כדי לשמש ערך נוגד ענייני העשוי להתמודד כנגד זכות האסיר לממש את הורותו. משכך, פטורים אנו מהתייחסות לשאלת המידתיות, שהיתה עשויה להתעורר אילו נמצא בשיקולים אלה קשר ענייני רלבנטי להגבלת זכותו של עמיר, שאז היה עולה צורך לשקללם כנגד זכות זו.
38. המבקש יטען שכל הטענות בדבר "ביטחון המדינה" ו"שלום הציבור" שנטענות ע"י המשיב אינם אמת, ומהווים זריית חול בעיני כבוד בית המשפט.

39. המבקש יטען, שלמרות הסלידה שיש לכל עם ישראל ממעשיהם, הרי שההלכה בישראל היא שלמשיב אין סמכות לקבוע עונש חדש ונוסף מעבר לעונש שנגזר על המבקשים ע"י כבוד בית המשפט, ושמניעת יציאות מהמבקש, יציאות שמגיעות לכל אסיר, גם אסיר ביטחוני שרצח, מהווה הטלת עונש חדש ואכזרי ע"י המשיב, וזוהי פעולה לא חוקית וללא סמכות -  ULTRA VIRES.
40. הסמכות בישראל להשית עונש על המבקש נתונה אך ורק לבית המשפט, אך בפועל המשיב מנסה להעניש את המבקש מעבר לכך, וזוהי הסיבה האמיתית שאיננו מסכים ליציאתו ולו למספר שעות קטן (4-5) בלבד. לענין זה מופנה לפסיקה עניפה.
כבוד בית המשפט מופנה לדברי הנשיא ברק לבג"ץ 355/79 בענין אריה בן בנימין קטלן נ' שירות בתי הסוהר:
             "כל אדם בישראל נהנה מזכות יסוד לשלמות גופנית ולשמירת 
               כבודו כאדם. זכויות אלה כלולות "במגילת הזכויות 
               השיפוטיות" – כלשונו של חברי  הנכבד, מ"מ הנשיא (לנדוי) 
               אשר הוכרה על ידי בית-משפט זה. הזכות לשלמות גופנית 
               וכבוד האדם היא אף זכות של העצור והאסיר. חומות הכלא 
               אינן מפרידות בין העצור לבין כבוד האדם". 

      (דגש לא במקור, ש.ד.ק.)

בע"א 7155/96 ישראלי, פד"י נא (1) 16 בפסקה 10:

"בעידן בו "כבוד האדם" הינו זכות יסוד חוקתית מוגנת יש ליתן תוקף לשאיפתו של אדם להגשים את הווייתו האישית, ומטעם זה יש לכבד את רצונו להשתייך לתא המשפחתי שהוא רואה עצמו חלק ממנו."

כמו  כן מופנה כבוד בית המשפט לדברי הנשיא שמגר בע"א 5942/92 פלוני נ' אלמוני ואח', פ"ד מח(3) 842,837:

[176] "כבוד האדם, בהקשר החוקתי הוא מושג משפטי, אולם ביטויו המעשי, כאמור,בהוויה האנושית היום-יומית וביחסן של המדינה ושל החברה, ובכלל זה בתי המשפט אל הפרט החי בה. כבוד האדם משתקף, בין היתר ביכולתו של יצור אנוש בתור שכזה לגבש את אישיותו באופן חפשי, כרצונו, לבטא את שאיפותיו ולבחור בדרכים להגשמתן, לבחור בחירותיו הרצוניות, לא להיות משועבד לכפייה שרירותית, לזכות ליחס הוגן מצד כל רשות ומצד כל פרט אחר, ליהנות מן השוויון אשר בין בני אנוש...".

יפים לעניין זה גם דבריה של כב' הש' דורנר בבג"ץ 4541/94 מילר מט(4) 94 בפסקה 4:

"...לא  יכול להיות ספק כי תכלית חוק-היסוד היא להגן על האדם מפני השפלה.  השפלתו  של אדם פוגעת בכבודו. אין דרך סבירה לפרש את הזכות לכבוד, כאמור בחוק-היסוד, כך שהשפלתו של אדם לא תיחשב כפוגעת בזכות. "

כמו כן מופנה כבוד בית המשפט לפרשת ע"א 6024/97 שביט פ"ד נג 3 600:

"לאחר היותם הוסיפו חוקי היסוד חיזוק ותוקף נורמטיבי לעיקרון שהיה מקובל לפני היותם. כוונתנו לפיסקת ההגבלה בחוק יסוד: כבוד האדם וחירותו (בסעיף 8 בו), אשר לפיה ומכוחה - בין במישרין בין על דרך ההקרנה - נפרש כל הוראת-דין כפוגעת בזכויות יסוד רק אם עומדת היא בתנאי-יסוד אלה, והם: הוראת-הדין הולמת את ערכיה של מדינת ישראל; הוראת-הדין נועדה לתכלית ראויה; והפגיעה שהוראת-הדין פוגעת בזכות אינה עולה על הנדרש."

             עוד מופנה כבוד בית המשפט לדברים שנאמרו מפי כב' הש' זמיר בעע"א

             7440/97 גולן פדי נב(1) 1 בפסקה 7:

"הסמכות לנהל בית סוהר מקנה בידי הנציב, או בידי מנהל בית הסוהר, שליטה על חיי האסיר כל יום כל שעה, מבוקר עד בוקר, בכל אשר יעשה, בתנאי חיים קשים המחייבים משמעת חמורה. אין אדם שכפוף ותלוי ברשות מינהלית לשבט או לחסד כמו אסיר. ואין רשות שמכתיבה אורחות חיים לאדם כמו שירות  בתי הסוהר. לרשות מינהלית רגילה יש סמכות נקודתית, לעניין מסויים בתנאים מסויימים, ואילו לנציב בתי הסוהר או למנהל בית סוהר יש סמכות גורפת ונמשכת. ניהול בית סוהר הוא תפקיד מורכב מאד. כשם שהוא דורש עוצמה רבה, כך הוא מחייב גם רגישות רבה. הוא דורש שמירה על הסדר והבטחון, ועם זאת הוא מחייב שמירה על כבוד האדם, ומעבר לכך אף הכנה של האסיר לחיים תקינים בחברה לאחר בית הסוהר."

"...אכן, בית המשפט אינו רואה לפניו אלא אסיר אחד בעניין אחד, והוא חייב לשקול עניין זה, לא רק מן הבחינה המשפטית, אלא גם מן הבחינה האנושית."

".. במסגרת השיקולים הענייניים שעל שירות בתי הסוהר לקחת בחשבון, שעה שהוא דן בבקשה של אסיר, בולטות זכויות האדם של האסיר. זכויות האדם של האסיר, להבדיל מחפצים אישיים שהוא נאלץ להשאיר מאחור, נכנסות עם האסיר אל תאו בבית הסוהר, ככל שלא נשללו על ידי החוק, ושירות בתי הסוהר חייב לקיים"

            כן מופנה כבוד בית המשפט לדבריו של כב' השופט אלון בבג"צ 337/84
            הוקמה פ"ד לח(2) 826, 832:

"כלל גדול בידינו, כי כל זכות מזכויות האדם באשר הוא אדם שמורה לו, גם כאשר נתון הוא במעצר או במאסר, ואין בעובדת המאסר בלבד כדי לשלול הימנו זכות כלשהי, אלא כאשר הדבר מחוייב ונובע מעצם שלילת חופש התנועה הימנו, או כאשר מצויה על כך הוראה מפורשת בדין".

  כן מופנה כבוד בית המשפט לדברים שנאמרו בעע"א 1076/95 מדינת     
  ישראל נ' קונטאר ואח', לעיל פיסקה 6, בעמ' 504:

(אפשר) "כי במקרה מסוים השיקולים ההומניים, אם הם ברורים וחזקים, יתגברו גם על סיכון בטחוני, אם הוא מסופק וקלוש".

  ולבסוף מופנה כבוד בית המשפט לדברי כבוד  השופט מצא     
  בפרשת אבי חנניה גולן, בעמ' 156.

"עלינו לזכור ולהזכיר שכבוד האדם של האסיר הוא ככבודו של כל אדם. המאסר פוגע בחירותו של האסיר, אך אסור שיפגע בכבוד האדם שלו זכות יסוד היא לאסיר שכבודו לא ייפגע ועל כל רשויות השלטון מוטלת חובה לכבד זכות זו וכן להגן עליה מפני פגיעה... יתר על כן:  פגיעה בכבוד האדם של אסיר פוגעת לא רק באסיר אלא גם בדמותה של החברה. יחס אנושי לאסירים מהווה חלק מנורמה מוסרית-אנושית שמדינה דמוקרטית מצווה לקיימה. ומדינה הפוגעת בכבוד אסיריה מפרה את חובתה המוטלת עליה כלפי כלל אזרחיה ותושביה, לכבד את זכויות היסוד של האדם".
41. כבוד השופטת איילה פרוקציה כבר קבעה, בבג"ץ 2245/06 ח"כ נטע דבורין נ' שרות בתי הסוהר (בעניינו של יגאל עמיר), שזכותו של המבקש להקים משפחה ולנהלו הינו זכות יסוד שהפגיעה בה חייבת להיות מידתית ונתונה לבחינה משפטית:
               כפי שיתואר להלן, זכותו של אסיר להורות ולמשפחה הינה זכות אדם חוקתית, שאיננה מופקעת באורח מתחייב מאליו מעצם עונש המאסר אף כי היא עשויה לשאת על גבה מגבלות שונות עקב תנאי המאסר. משכך, אין צורך בקיום הסמכה בדין לנציב שב"ס, להתיר לאסיר לממש היבטים כאלה או אחרים של הזכות למשפחה ולהורות הנתונות לו כפועל יוצא של זכויות אדם מוכרות בישראל. שלילת האפשרות למימוש זכות ההולדה וההורות של האסיר היא הטעונה עמידה במבחני הפגיעה החוקתית המותרת. מצב כזה יתקיים מקום שמול הזכות להורות ולמשפחה של האסיר ניצב ערך נוגד בעל משקל המצדיק גריעה מן הזכות ביחסיות ראויה, בהתחשב במשקלם היחסי של הערכים הנוגדים...
 
               בענייננו, עומדת לעמיר, כמו לכל אסיר, זכות אדם למשפחה ולהורות. הזכות להקים משפחה ולהביא ילדים לעולם לא הופקעה ממנו מעצם הענישה שנגזרה עליו גם אם שלילת החירות הנילווית למאסר שוללת את יכולת האסיר לממש באופן מלא את חיי המשפחה. אין, על כן, צורך בהסמכה מפורשת של נציב שב"ס כדי ליתן ביטוי מעשי למימוש זכות זו, הטמונה במערך זכויות-העל החוקתיות של האדם בישראל. אילו שלל הנציב את זכות היסוד, היה הדבר מחייב הנחת תשתית של טעמים טובים לפגיעה, והגדרת היקפה על פי מבחני פיסקת ההגבלה.

12.      חוק יסוד: כבוד האדם וחירותו מעגן זכויות אדם לכבוד ולחירות ומבטא בכך את ערכיה של מדינת ישראל כמדינה יהודית ודמוקרטית (סעיף 1א.). הוא קובע כי אין פוגעים בכבודו של אדם באשר הוא אדם, וכי כל אדם זכאי להגנה על כבודו (סעיפים 2 ו-4); הוא מכיר באפשרות לפגוע בזכויות היסוד החוקתיות של האדם, ובלבד שהפגיעה תעמוד במבחניה של פיסקת ההגבלה (סעיף 8). מבחני פיסקת ההגבלה מתנים את הלגיטימיות החוקתית של הפגיעה בכך שהיא תיעשה בחוק או מכח הסמכה מפורשת בו, וכי היא תתיישב עם ערכי המדינה, תהיה לתכלית ראויה, ולא תעלה על המידה הנדרשת.
 
           בתחומיה של הזכות לכבוד האדם, ניצבת זכותו של האדם למשפחה ולהורות (בג"צ 7052/03 עדאלה, המרכז המשפטי לזכויות המיעוט הערבי נ' שר הפנים) (להלן – "פרשת עדאלה"). הזכות למשפחה הינה אחד היסודות המרכזיים של הקיום האנושי. היא נגזרת מההגנה על כבוד האדם, מן הזכות לפרטיות, ומן ההגשמה של עקרון האוטונומיה של רצון הפרט, המצויה בגרעינו המהותי של מושג כבוד האדם. המשפחה וההורות הם מימושו של היצר הטבעי להמשכיות הדורות ולהגשמתו העצמית של הפרט בחברה (בע"מ 377/05 פלונית ופלוני ההורים המיועדים לאימוץ נ' ההורים הביולוגיים (תק-על 2005(2) 617; בג"צ 2458/01 משפחה חדשה נ' הועדה לאישור הסכמים לנשיאת עוברים, פד"י נז(1) 419, 447 (להלן – פרשת משפחה חדשה); דנ"א 2401/95 נחמני נ' נחמני, פד"י נ(4) 661, 719 (להלן – פרשת נחמני). בתחומיה של זכות האדם לכבוד, מהווה הזכות למשפחה ולהורות זכות חוקתית המוגנת על פי חוק היסוד (השווה גם ע"א 232/85 פלוני נ' היועץ המשפטי לממשלה, פד"י מ(1) 1, 17; ע"א 3009/02 פלונית נ' פלוני, פד"י נו(4) 872, 894; ע"א 2266/93 פלונים נ' פלוני, פד"י מט(1) 221, 235).
 
           במידרג זכויות האדם החוקתיות, לאחר ההגנה על הזכות לחיים ולשלמות הגוף, באה ההגנה החוקתית על הזכות להורות ולמשפחה. הזכות לשלמות הגוף נועדה להגן על החיים; הזכות למשפחה היא הנותנת משמעות וטעם לחיים. התייחסתי לכך במקום אחר:
 
"אלה מושכלות יסוד: הזכות להורות וזכותו של ילד לגדול בחיק הוריו הטבעיים, הן זכויות שלובות זו בזו, היוצרות יחדיו את הזכות לאוטונומיה של המשפחה. זכויות אלה הן מיסודות הקיום האנושי, וקשה לתאר זכויות אנוש שתשווינה להן בחשיבותן ובעוצמתן" (בע"מ 377/05 פלונית ופלוני ההורים המיועדים לאימוץ הקטין נ' ההורים הביולוגיים, דינים עליון ע"ב 286 בפסקה 6 לפסק-דיני).
 
 
זכות זו ניצבת, איפוא, במדרגה נעלה במידרג זכויות האדם החוקתיות. היא קודמת בחשיבותה לזכות הקנין, לחופש העיסוק, ואף לצינעת הפרט. "היא משקפת את תמצית הווייתו של האדם, ואת התגלמות הגשמת עצמיותו" (פרשת עדאלה, פסק דיני, פסקה 6, שם.).
 
           הלגיטמיות של הפגיעה בזכות להורות ולמשפחה מחייבת עמידה במבחני פיסקת ההגבלה. מבחנים אלה משקפים איזון בין משקלן של זכויות היסוד לבין צרכים וערכים אחרים חיוניים לקיום חיי חברה תקינים. זכויות היסוד, ובתוכן הזכות למשפחה, אינן מוחלטות; הן צומחות ממציאות חיים המחייבת מתן ערך יחסי לזכויות אדם ולאינטרסים אחרים בעלי משקל רב – בין של פרטים אחרים ובין של הציבור. סדר הרמוני בין מכלול אינטרסים אלה הוא תנאי למשטר חוקתי תקין (רע"א 3145/99 בנק לאומי נ' חזן, פד"י נז(5) 385). כדי שפגיעה בזכות אדם תעמוד במבחן החוקתי, עליה להימצא במיתחם האיזונים הראוי, המאזן בין משקלה של הזכות למשקלו של הערך הנגדי. ככל שמעמדה של הזכות החוקתית רם יותר, כך יידרש אינטרס נוגד בעל משקל רב כדי לגרוע מן הזכות או לשוללה (פרשת עדאלה, שם).
42. עוד קבעה כבוד השופטת פרוקציה שאין לפגוע בזכויות היסוד המשפחתיות של המבקש רק בגלל שהוא אסיר המצוי בין כותלי בית הכלא:
זכויות אסירים
13.      התפיסה החוקתית המעגנת את זכויות האדם במעמד נורמטיבי עליון מקרינה ואוצלת גם על זכויות האדם של האסיר, ועל יכולתו לממשן במסגרת הכלא. ביסוד השיטה החוקתית בישראל מובנית ההנחה כי אין לשלול או לגרוע מזכויות יסוד הנתונות לאדם אלא אם כן קיים אינטרס נוגד מוכר, פרטי או ציבורי, רב משקל במידה כזו, המצדיק זאת. הנחה זו פועלת גם בתחום ענישת עבריינים. משמעותה היא כי ההגנה על זכויות אדם ניתנת גם לאסירים לאחר ענישתם, ופגיעה בהם אפשרית רק מקום שאינטרס ציבורי נוגד בעל משמעות כבדת משקל, מצדיק זאת. פגיעה כזו מוכרת אך במידה הנדרשת לצורך השגת האינטרס הנוגד, ולא מעבר לכך. ברוח זו נאמר כי:
 
"חומות הכלא אינן מפרידות בין העצור לבין כבוד האדם. משטר החיים בבית הסוהר מחייב, מעצם טבעו, פגיעה בחירויות רבות מהן נהנה האדם החפשי... אך אין משטר החיים בבית הסוהר מחייב שלילת זכותו של העצור לשלמות גופו ולהגנה מפני פגיעה בכבודו כאדם". 
 
(השופט ברק בבג"צ 355/79 קטלן נ' שירות בתי הסוהר פד"י לד(3) 294, 298) (להלן – פרשת קטלן).
 
43. עוד קבעה כבוד השופטת פרוקציה שלא ניתן "לנקום" במבקש, ולא ניתן להוסיף על עונש מאסר העולם שהושת עליו, וכי כל פגיעה בזכות יסוד שיש לו (ואנו נטען שזה כולל גם יציאה ל"ברית מילה" של בנו), חייבת לענות על דרישות פסקת ההגבלה של חוק יסוד כבוד האדם וחרותו:
           מקום שהגבלות המוטלות על ידי הרשות הציבורית פוגעות בזכויות אדם של האסיר והן אינן נובעות באורח מובנה מעצם שלילת חירותו עקב המאסר, עליהן לקיים במהותן את מבחני פיסקת ההגבלה כדי להכשירן מבחינה חוקתית. עליהן לעלות בקנה אחד עם ערכיה של המדינה, להיות מכוונות לתכלית ראויה, ולענות לדרישת המידתיות הראויה.
 
           על פי התפיסה המשפטית הנוהגת, הענישה המטילה על עבריין עונש מאסר, ומאסר עולם בכלל זה, מכוונת במישרין ליטול את חירותו האישית לתקופה הנגזרת. ההגבלות על הזכויות האחרות, בין האינהרנטיות למאסר, ובין אלה שנועדו להשיג תכליות אחרות, אינן חלק מן התכלית העונשית (עע"א 4/82 מדינת ישראל נ' תמיר, פ"ד לז(3) 201, 206, בג"ץ 114/86 וייל נ' שירות בתי הסוהר, פ"ד מא(3) 477, 483, פרשת אבי חנניה גולן, בעמ' 152-153, רע"ב 4338/95 חזן נ' שירות בתי הסוהר, פד"י מט(5) 274, 275-276). ההצדקה החוקתית להטלתן מותנית בקיומה של תכלית ציבורית בעלת משקל מיוחד המכשירה את הפגיעה על פי מבחני פיסקת ההגבלה (פרשת קטלן, בעמ' 298). ככל שזכות האדם הינה בעלת עוצמה גדולה יותר במידרג זכויות האדם, כך נדרשים טעמים חזקים יותר כדי להצדיק את הפגיעה בה (פרשת אבי חנניה גולן, שם, פסקה 13; בג"צ 221/80 דרויש נ' שירות בתי הסוהר, פד"י לה(1) 536, 546, בג"צ 540/84 יוסף נ' מנהל בית הסוהר המרכזי ביהודה ושומרון, פד"י מ(19 567, 573).
 
           ראוי להדגיש כי ההגבלות על זכויות האדם המוטלות על ידי הרשות הציבורית לא נועדו להוסיף מרכיב ענישה לעונש שנגזר. תכליתן אינה להוסיף חומרה לגזירה העונשית שהוטלה על האסיר כמטרה העומדת לעצמה. מטרתן אינה לנקום באסיר על פשעיו, בגינם נגזר עליו עונש מאסר, או להקשות עליו את תנאי מאסרו, כגמול על מעשיו הנפשעים. מקום שזו תכליתן של ההגבלות, הן עלולות שלא לעמוד במבחן החוקתיות, משאין זו תכלית ראויה. הגבלה שאינה מתחייבת מהגשמת תכליות המאסר, ואינה נעוצה באינטרס ציבורי לגיטימי אחר, מהווה, הלכה למעשה, הטלת אמצעי ענישה נוסף על האסיר, בגין העבירה שבה הורשע. הגבלה כזו המוסיפה על מידת העונש שהושת על האסיר, חורגת מסמכות הגבלת זכויות האסירים המוקנית לשירות בתי הסוהר. היא חורגת מעקרונות הענישה הפלילית, ובראשם עיקרון החוקיות המעוגן בסעיף 1 לחוק העונשין, תשל"ז-1977, לפיו אין עבירה ואין עונש עליה אלא אם נקבעו בחוק או על-פיו. התכלית הענישתית מגולמת בעצם נטילת חירות התנועה בבית סוהר, הנקבע על-ידי בית המשפט שגזר את העונש; לאור האמור, אין שירות בתי הסוהר מוסמך להוסיף אמצעי ענישה על העונש שנגזר (סעיפים 9 ו-10 לחוק שחרור על תנאי ממאסר, התשס"א-2001, בג"צ 89/01 הוועד הציבורי נגד עינויים בישראל נ' ועדת השחרורים, פד"י נה(2) 838, 869, וכן: רע"ב 6803/04 אנג"ל נ' בית המשפט המחוזי בתל-אביב-יפו, פד"י נט(2) 176, 185, רע"ב 9837/03 פלוני נ' ועדת השחרורים, פד"י נח(2) 326, 333).
 
           לעיקרי תפיסה זו של זכויות האסיר בישראל ניתן ביטוי בהלכה הפסוקה לאורך שנים. בפרשת אבי חנניה גולן (בעמ' 152) אמר בית המשפט (מפי השופט מצא):
 
"הלכה מושרשת היא עמנו כי זכויות היסוד של האדם "שורדות" גם בין חומות בית הסוהר, ונתונות לאסיר (וכן לעציר) אף בתוך תא כלאו. יוצאת מכלל זה הן אך זכותו של האסיר לחופש התנועה, ששלילתה מן האסיר נובעת מכליאתו, וכן מגבלות המוטלות על יכולתו לממש חלק מזכויותיו האחרות. מהן, מגבלות המתחייבות משלילת חירותו האישית, ומהן מגבלות שיסודן בהוראה מפורשת בדין... הנחת היסוד היא שסל זכויות האדם של אסיר מכיל את כל הזכויות והחירויות הנתונות לכל אזרח ותושב, למעט חופש התנועה שנשלל ממנו עקב המאסר. עם זאת, ברור כי המאסר גם משעה את יכולתו של האסיר לממש חלק מחירויותיו האחרות. ביחס לכמה מאלו, שהיכולת לממשן מותנית בחופש התנועה. השעיית הזכות היא "אינהרנטית" למאסר. חירויות אחרות שמימושן (למצער החלקי) אינו מותנה בחופש התנועה ויכול להיעשות גם בתא או מתאי המאסר, מוסיפות לעמוד לאסיר גם בהיותו בבית הסוהר. אם הרשות חפצה להשעות או להגביל את יכולתו לממש גם חירויות מן הסוג הזה, מוטל עליה להראות כי סמכותה לעשות כן מעוגנת בדין בהוראה מפורשת".
 
(ראו גם בג"צ 337/84 הוקמה נ' שר הפנים, פד"י לח(2) 826, 832; בש"פ 3734/92 מדינת ישראל נ' עזאזמי, פד"י מו(5) 72, 81). 
44. כבוד השופטת פרוקציה קבעה שאף המבקש, יגאל עמיר, אסיר השפוט למאסר עולם, זכאי למפגשים משפחתיים:

בידודו של האסיר מן החברה כדי להגשים את תכליות הענישה גוזר עליו גם בידוד משפחתי מבן זוגו, מילדיו, וממשפחתו במעגל הרחב יותר. אולם גם בהינתן הגבלה אינהרנטית זו למאסר, קיומה של זכות אדם למשפחה ולהורות מחייבת צמצום היקף הפגיעה בה ככל הניתן, ובגבולות ההכרחיים בלבד, כגון בדרך של מתן היתרים מבוקרים לבקורי משפחות אצל אסירים, יציאה לחופשות בהתקיים תנאים מוגדרים, העמדת אמצעים המאפשרים התייחדות בין בני זוג, וכיוצא באלה. בכך, נשמרת מידתיות הפגיעה בזכות האדם, המתחייבת באורח מובנה מעצם שלילת החירות הנילווית למאסר.

               (דגש לא במקור, ש.ד.ק.).
מבחן הפגיעה בחוק יסוד האדם וחרותו
45. אין חולק שלמבקש זכות יסוד לקיים חיי משפחה. קיום חיי משפחה בישראל, כמדינה יהודית, כוללת בחובה גם עריכת "ברית מילה" עם המשפחה, ולא בתוך בית כלא, אלא בנוכחות בני המשפחה.
46. השאלה שיש לבחון היא, טענת המשיב שישנו ערך מגביל, של שלום הציבור, שגם יפגע באם הערך המשפחתי יקויים. כבוד השופטת פרוקציה עמדה בענין הנ"ל על המבחן שיש לערוך בעניינו של המבקש:
 
            במקום שהחלטת הרשות הציבורית פוגעת בזכות אדם, בחינת סבירותה המינהלית של ההחלטה מותנית בעמידתה במבחני פיסקת ההגבלה – ערכים ראויים, תכלית ראויה, ומידתיות ראויה. אמת המידה לאיזון נשאבת מפיסקת ההגבלה (פרשת חורב, פיסקה 54 לפסק דינו של הנשיא ברק). יסודותיה של פיסקת ההגבלה משתלבים באמות המידה שנתגבשו בהילכות המשפט הציבורי לבחינת פגיעה של רשות מינהלית בזכויות יסוד של האדם (בג"צ 4541/94 אליס מילר נ' שר הבטחון, פד"י מט(4) 94, עמ' 138). "קשר זה בין פסיקת ההגבלה החוקתית לבין מכלול הדינים של המשפט הציבורי – לרבות זכויות אדם שאינן מכוסות בחוקי היסוד – הוא טבעי... התכליות הכלליות הן ערכיה של מדינת ישראל כמדינה יהודית ודמוקרטית. התכליות הספציפיות הן "התכלית הראויה" שבפיסקת ההגבלה. עקרון המידתיות הקבוע בחוק היסוד הוא ביטוי נוסף לעקרון הסבירות, על פיו נהגנו גם בעבר לפרש על דבר חקיקה. הנה כי כן, המעבר מהדין הקודם לפיסקת ההגבלה הוא 'נקי' ו'מהיר' ללא כל קושי" (הנשיא ברק בפרשת חורב, שם, עמ' 43). 
 
              כאשר החלטה מינהלית פוגעת בזכות אדם חוקתית, נקודת המוצא היא, ראשית, כי הערך הנגדי שלצורך הגשמתו נעשתה הפגיעה, הולם את ערכיה של המדינה; שנית, ערך זה צריך להוות שיקול ענייני רלבנטי החופף במידה רבה לתנאי "התכלית הראויה" שבפיסקת ההגבלה; ולבסוף, שאלה היא, האם באיזון הכולל ניתן משקל יחסי ראוי לזכות האדם מצד אחד, ולערך הנוגד מן הצד האחר; האם נבחרה נקודת איזון המשקללת כראוי את הערכים המתנגשים. זוהי דרישת המידתיות הראויה במובנה החוקתי.

           המבקש יטען כי לא "נבחרה נקודת האיזון המשקללת כראוי

           את הערכים המתנגשים", ושבגלל זה החלטת המשיב איננה

           מידתית. 

           המשיב לא בוחן אפשרויות מיוחדות של מתן מקומות סודיים 

           שונים מהם יבחר מקום אחד לערוך את הברית בו ביום כפי 

           שהוא נוהג עם אסירים אחרים, כאשר זה "מנטרל" את יתר 

           חששותיו לשלום הציבור ומארגונים ימניים.
47. ראוי לסיים בקשה זו "בסוף דבר" של כבוד השופטת פרוקציה:
 
סוף דבר
23.      יגאל עמיר היה ונותר אחד הפושעים המוקעים ביותר בתודעה הלאומית הישראלית בדורות האחרונים, אם לא המוקע מכולם. הוא הורשע ברצח ראש ממשלה, והעלה לראשונה להכרת הציבור את האפשרות כי ארוע נורא כזה שבו אזרח ישראלי מן השורה ירצח את מנהיגו, יכול שיתרחש גם בארץ זו. עמיר נענש על ידי מערכת המשפט ככל שהמשפט מחייב, והדין עמו מוצה. אלא, שמיצוי הדין עמו לא הקהה את רגשות ההוקעה כלפיו, על הפגיעה האפלה שפגע בחיי אדם, באדם ששימש סימלו של המשטר הדמוקרטי הריבוני בישראל העצמאית.
 
          עם זאת, מרגע שנגזר דינו של עמיר, והוא הפך אסיר עולם, תמה ונשלמה הענישה. משלב זה, ככל האסירים, מוטלות גם על עמיר מגבלות חירות קשות, ומגבלות נוספות על זכויות האדם הנתונות לו, הנובעות באורח מובנה והכרחי מאובדן חירותו. כמו כן, מוטלות עליו מגבלות נוספות הקשורות במשמעת ובסדר המתחייבים מהחיים בכלא. ניתן על פי הנדרש להטיל עליו גם מגבלות שמקורן בצורכי בטחון המדינה או כאלה הנובעות מצרכים חיוניים אחרים שבאינטרס ציבורי. אולם, מעבר למגבלות אלה, שמורות לו, כלכל אסיר, זכויות אדם בסיסיות שלא הופקעו ממנו עם היכנסו לכלא (השווה על"ע 2531/01 שמעון חרמון נ' הועד המחוזי של לשכת עורכי הדין בת"א-יפו, פד"י נח(4) 55, פסקה 19). שומה על הרשות השלטונית לכבד זכויות אלה, ולעשות כל שביכולתה כדי לאפשר את מימושן, אלא אם כנגדן עומדים שיקולים נוגדים שבאינטרס ציבורי שעוצמתם מצדיקה גריעה מזכות האדם. מכלל שיקולים אלה, ייפקד שיקול המבקש להחמיר את תנאי החזקתו של אסיר עולם בכלא בשל חומרת פשעו, או המבקש להגביל את זכויות האדם הנתונות לו, כנקמה על מעלליו. שיקולים אלה אינם ממין הענין, ואינם קבילים.
 
           התפיסה לפיה ניתן לפגוע בזכות להורות הנתונה לאסיר בשל חומרת העבירה שעבר, ונוכח שיקולי הרתעה והוקעה של העבריין, זרה לעקרונות היסוד של הדין הפלילי ותורת הענישה. גישה זו עומדת בסתירה בולטת גם לתפיסה החוקתית השלטת בשיטת המשפט הישראלית. היא אינה מתיישבת עם העקרונות הערכיים של מדינת ישראל כמדינה יהודית ודמוקרטית, ואינה מבטאת תכלית ראויה ומידתיות הולמת. כבר ציין בית משפט זה, בהקשר אחר:
 
          "אין להטיל על אסירים ביטחוניים מגבלה על קשר עם אנשים מחוץ לבית הסוהר אם אין היא נדרשת על יסוד שיקולים ביטחוניים או שיקולים ענייניים אחרים, אלא נובעת רק משיקולים של ענישה או נקמנות, או אם היא פוגעת באסיר מעבר למידה הנדרשת על-ידי שיקולים ענייניים" (השופט זמיר בפרשת קונטאר, בעמ' 501 וכן פרשת יגאל עמיר (התייחדות) בעמ' 5). 
 
          באשר למימוש זכויות האדם הנותרות בידי אסיר בכלא, דומה מעמדו של עמיר לכל אסיר אחר. בהעדר שיקולים נוגדים כבדי משקל שבאינטרס ציבורי, יש לכבד את זכויות האדם שנותרו בידיו כאסיר עולם ולא לפגוע בהן, וזכות ההורות היא בין הנעלות שבהן. כך החליטה הרשות המוסמכת בענייננו, ובדין עשתה כן.
 
           כיבודן של זכויות אדם וההגנה עליהן עומדים בתשתית התפיסה החוקתית בישראל. ההגנה על זכויות אדם של אסירים בכלא נגזרת ומתחייבת מתפיסה זו. בלא יישומה של הגנה זו הלכה למעשה, ככל שהדבר ניתן, גם על מי שחירותו נשללה כדין, עשוי ערך כבוד האדם להיפגע. כך לגבי כלל האסירים, עבריינים קלים וחמורים כאחד. כך הוא לגבי אסירי עולם שקטלו חיי אדם; הכרת החברה בזכויות האדם השמורות לאסיר, שומרת על כבודו כפרט. אולם לא פחות מכך, נשמר בכך כבודה של החברה כחברה תרבותית המגינה לא רק על זכויות אזרחיה מן השורה, אלא גם על מי שפשע נגדה, ואף בפשע החמור מכל – רצח אדם; וגם מקום שקרבן הרצח סימל בחייו ובמותו את דמותה של החברה הישראלית כחברה דמוקרטית הבנוייה על ערכים חוקתיים המקנים בכורה לזכויות האדם.
 
           "אכן, פגיעה בכבוד האדם של אסיר פוגעת לא רק באסיר אלא גם בדמותה של החברה. יחס אנושי לאסירים מהווה חלק מנורמה מוסרית-אנושית שמדינה דמוקרטית מצווה לקיימה. מדינה הפוגעת בכבוד אסיריה המפירה את חובתה המוטלת עליה כלפי כלל אזרחיה ותושביה, לכבד את זכויות היסוד של האדם"
          (דברי השופט מצא בפרשת אבי חנניה גולן, בעמ' 156).
 
           וזאת נזכור: מדינה נאורה נבחנת לא רק ביחס שהיא נותנת לאזרחיה הנאמנים, אלא גם בהתייחסותה לפושעים החיים בקרבה, ובהם הפושעים הניקלים ביותר, המבקשים לערער את יסודותיה הערכיים. במשטר חוקתי ראוי, מטריית זכויות האדם פרושה על כל אדם באשר הוא, לרבות העבריין היושב בכלא, בכפוף לתנאים וסייגים העומדים באמות המידה החוקתיות.

           (דגש לא במקור, ש.ד.ק).
48. מן הדין ומן הצדק להיעתר לבקשה.  
                _________________

                                                                                           עו"ד שמואל דוד קספר

                                                                                                ב"כ המבקש

